La Llei 1/1986, de 25 de febrer, de pesca marítima de Catalunya, al seu article 19, faculta el Govern per realitzar el desplegament normatiu de la pesca marítima recreativa en l'àmbit d'aplicació de la Llei mateixa.
El Decret 109/1995, de 24 de març, de regulació de la pesca marítima recreativa, a l'article 3, estableix que la pesca marítima recreativa és la que es practica sense ànim de lucre per afecció, simple diversió o competició d'acord amb les modalitats de superfície i submarina, i, a l'article 20.1, estableix que els concursos i les competicions de pesca marítima recreativa requereixen l'autorització de la Direcció General de Pesca i Afers Marítims.
Els concursos de pesca marítima recreativa es distingeixen de la resta de l'activitat per la seva finalitat, que és l'ànim de competició i es realitzen en un bé que és de domini públic.
Les entitats organitzadores adquireixen responsabilitat en el compliment dels requeriments que estableix el Decret 109/1995 i la resta de la normativa que els sigui d'aplicació.
El Decret 70/1994, de 22 de març, pel qual es regulen les federacions esportives catalanes, a l'article 4.a), estableix que corresponen a les federacions esportives catalanes les funcions de planificar, promoure, dirigir, regular, coordinar, organitzar i encarregar-se de la tutela de les activitats pròpies de les seves modalitats, disciplines i especialitats esportives a Catalunya.
Les funcions d'ordenació pesquera i protecció del litoral, en l'àmbit de les competències de la Generalitat de Catalunya, corresponen a la Direcció General de Pesca i Afers Marítims.
A Catalunya es fan uns mil concursos de pesca marítima recreativa cada any.
Les condicions de la costa catalana, les infraestructures de suport, l'àmplia oferta d'embarcacions i estris de pesca i la concepció del lleure com una necessitat, fan pensar que la pesca recreativa de competició mantindrà una dinàmica de creixement.
Espècies que són comunes en la pesca marítima recreativa, no ho són en la pesca professional, i no figuren en les estadístiques pesqueres que s'obtenen de les confraries de pescadors.
Les dades de captures dels concursos de pesca marítima recreativa han de valorar-se conjuntament amb la resta de dades que analitza la Direcció General de Pesca i Afers Marítims a l'hora de planificar les actuacions en benefici de la protecció del medi i dels recursos marins.
En favor del manteniment i la millora dels recursos marins, la protecció del litoral i la difusió i la implementació dels criteris de la pesca responsable, procedeix establir el procediment per a l'autorització, el seguiment i el control de la realització de concursos de pesca marítima recreativa.
En conseqüència, a proposta de la Direcció General de Pesca i Afers Marítims i en ús de les atribucions que m'han estat conferides,
1.1 Per tal d'obtenir l'autorització prèvia que requereixen els concursos de pesca marítima recreativa, establerta per l'article 20 del Decret 109/1995, de 24 de març, de regulació de la pesca marítima recreativa, la Federació Catalana d'Activitats Subaquàtiques i la Federació Catalana de Pesca Esportiva i Càsting han de presentar a la Direcció General de Pesca i Afers Marítims, dins el primer trimestre de cada any, una sol·licitud acompanyada del calendari de concursos de pesca marítima recreativa per a l'any en curs, amb indicació de les proves a efectuar, la seva durada i la localització i els plànols de la situació de la zona.
1.2 La localització dels concursos de pesca marítima recreativa s'han de presentar mitjançant cartes nàutiques oficials i/o plànols de l'Institut Cartogràfic de Catalunya.
1.3 El director general de Pesca i Afers Marítims resol les sol·licituds presentades en funció dels recursos, les característiques i les peculiaritats de la zona i del nombre de sol·licituds i participants en cada concurs.
Només es poden autoritzar els concursos que figurin als calendaris adjunts a les sol·licituds presentades per la Federació Catalana d'Activitats Subaquàtiques i la Federació Catalana de Pesca Esportiva i Càsting.
1.4 La resolució es dictarà i es notificarà en el termini màxim d'un mes a comptar a partir de la presentació de la sol·licitud.
Transcorregut aquest termini sense que s'hagi dictat resolució expressa s'entendrà que la sol·licitud ha estat desestimada.
Contra la resolució es podrà interposar recurs d'alçada davant el conseller d'Agricultura, Ramaderia i Pesca.
2.1 En el termini dels trenta dies següents a la realització de cadascun dels concursos de pesca marítima recreativa autoritzats, la federació corresponent ha de trametre la declaració de les captures obtingudes a la Direcció General de Pesca i Afers Marítims.
2.2 La declaració de les captures a què es refereix l'apartat anterior s'ha de presentar d'acord amb el model que facilitarà la Direcció General de Pesca i Afers Marítims.
Responsabilitat de les federacions
3.1 Els concursos de pesca marítima recreativa, pel que fa als aspectes esportius i de competició, s'han de realitzar d'acord amb les normes que estableixen la Federació Catalana d'Activitats Subaquàtiques i la Federació Catalana de Pesca Esportiva i Càsting, que regulen, respectivament, les modalitats esportives de pesca submarina i de pesca de superfície.
3.2 Sense prejudici de l'autorització de la Direcció General de Pesca i Afers Marítims, les federacions són responsables de l'obtenció de les autoritzacions dels ajuntaments i d'altres administracions i/o organismes, que siguin exigibles per a la realització de cada concurs.
3.3 En el marc de les seves competències, les federacions són responsables que durant la realització dels concursos es compleixin les disposicions que s'estableixen als plans d'usos temporals de les platges i a la normativa reguladora dels espais naturals de protecció especial, del litoral i dels espais d'àmbit portuari, de la pesca marítima recreativa i de qualsevol altre que els sigui d'aplicació.
3.4 Durant la realització de cada concurs hi ha de ser present un representant de la federació que hagi obtingut l'autorització, el qual, sense perjudici d'allò que li correspongui d'acord amb l'àmbit federatiu, assumeix les funcions següents:
a) Vetllar per tal que durant la realització del concurs es compleixin les disposicions a què fa referència l'apartat anterior.
b) Comprovar la veracitat de les dades que figuren al document de declaració de captures que estableix l'article 2 d'aquesta Ordre, i signar-lo en prova de conformitat.
c) Comunicar a la Direcció General de Pesca i Afers Marítims, els canvis i/o les incidències que es produeixin durant la realització del concurs.
d) Col·laborar amb els inspectors de pesca i afers marítims i/o altres agents de l'autoritat en l'àmbit de les seves competències.
Barcelona, 21 de desembre de 2000